
                 Bucureşti, 29.04.2009





                                                          Nr.23/168/2009
AVIZ

asupra proiectului de Lege pentru aprobarea Ordonanţei de urgenţă a Guvernului nr.14/2009 privind înfiinţarea Agenţiei Române pentru Dezvoltarea Durabilă a Zonelor Industriale – ARDDZI



În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, în procedură de urgenţă, pentru aviz care va fi transmis Comisiei pentru politică economică, reformă şi privatizare, cu proiectul de Lege pentru aprobarea Ordonanţei de urgenţă a Guvernului nr.14/2009 privind înfiinţarea Agenţiei Române pentru Dezvoltarea Durabilă a Zonelor Industriale – ARDDZI, transmis cu adresa nr. P.L.x. 224 din 8 aprilie 2009, înregistrat sub nr.23/168 din 08 aprilie 2009.


Consiliul Legislativ, cu avizul nr.92 din 19 februarie 2009, a avizat favorabil proiectul de ordonanţă de urgenţă, cu observaţii şi propuneri, care au fost preluate de iniţiator.


Senatul, în calitate de primă Cameră sesizată, a adoptat proiectul de lege în şedinţa din 6 februarie 2009, cu amendamente.


Proiectul de lege are ca obiect de reglementare înfiinţarea Agenţiei Române pentru Dezvoltarea Durabilă a Zonelor Industriale – ARDDZI, prin reorganizarea Agenţiei Naţionale pentru Dezvoltarea Zonelor Miniere – ANDZM, în scopul asigurării cadrului necesar implementării programelor de regenerare socio-economică în regiunile afectate de restructurarea industrială şi reaşezarea structurilor teritoriale, în vederea eliminării efectelor crizelor economice.


Agenţia nou înfiinţată preia toate responsabilităţile Agenţiei Naţionale pentru Dezvoltarea Zonelor Miniere – ANDZM privind implementarea Acordului de împrumut dintre România şi Banca Internaţională pentru Reconstrucţie şi Dezvoltare pentru finanţarea Proiectului privind închiderea minelor, refacerea mediului şi regenerarea socio-economică, semnat la Bucureşti la 28 ianuarie 2005, ratificat prin Legea nr.167/2005, cu modificările şi completările ulterioare.



Finanţarea Agenţiei se asigură integral de la bugetul de stat.

Totodată, Ordonanţa de urgenţă a Guvernului nr.64/1997 privind înfiinţarea Agenţiei Naţionale pentru Dezvoltarea Zonelor Miniere – ANDZM, aprobată cu modificări prin Legea nr.43/1998, cu modificările şi completările ulterioare, se abrogă.



Examinarea proiectului de lege a avut loc în şedinţa comisiei din data de 29 aprilie 2009. 



În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege în forma prezentată de iniţiator, cu un amendament respins, care se regăseşte în anexă, cu rugămintea de a ataşa acest amendament în raportul comisiei dumneavoastră.


Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

Isabela Robe
A M E N D A M E N T E    R E S P I N S E
	Nr.

crt.
	Textul OUG nr.14/2009
	Amendamente propuse/

Autor
	Motivaţia susţinerii/respingerii
	Camera decizională

	0
	1
	2
	3
	4

	4.
	Art. 1. - (8) Zonele de operare, respectiv localităţile, pentru fiecare program gestionat de Agenţie vor fi stabilite prin ordin al ministrului economiei.

 
	(8) Zonele de operare, respectiv localităţile, pentru fiecare program gestionat de Agenţie vor fi stabilite prin ordin al ministrului economiei, la propunerea consiliilor judeţene.

Dep.Istvan Antal – UDMR 

	Motivaţia susţinerii

Implicarea consiliilor judeţene şi locale în coordonarea programelor de dezvoltare durabilă a zonelor afectate.

Motivaţia respingerii

Zonele de operare nu sunt limitate la nivelul unui judeţ.

